আসাদুজ্জামান নূর: আমাদের কাজটা দুই ধরনের। একটা হলো ট্যানজিবল, অর্থাৎ যেটা চোখে দেখা যাচ্ছে। আরেকটা হলো ইনট্যানজিবল। যেটা চোখে দেখা যাচ্ছে না। আমার নিজের ধারণা, ট্যানজিবল কাজের থেকে ইনট্যানজিবল কাজটা অনেক বেশি গুরুত্বপূর্ণ। ইনট্যানজিবল কাজটা কোথায়? বর্তমান যে পরিস্থিতি, বিভিন্ন সময়ে সাম্প্রদায়িক শক্তি মাথাচাড়া দিয়ে উঠছে, তারা যে একটা নেতিবাচক রাজনীতি করে যাচ্ছে বহুদিন ধরে, জ্বালাও- পোড়াও, মানুষ খুন করা, বোমাবাজি করা এবং সর্বশেষে যে জঙ্গিবাদ— এটার প্রেক্ষিতে আমি যেটা মনে করি সেটা হলো, আমাদের সাংস্কৃতিক আন্দোলনটাকে ঘরে ঘরে নিয়ে যাওয়া। এটার মানে এই নয় যে সবাই গান শিখবে, সবাই আবৃত্তি শিখবে, সবাই বড় লেখক হবে, অভিনেতা হবে। মূলত চর্চাটার ভেতরে নিয়ে যাওয়া। আমরা যারা গান শুনছি, তারাও কিন্তু একটা চর্চার ভেতর আছি। যারা গান গাইছে, তারা এক ধরনের চর্চা করছে আর যারা শুনছি তারা এক ধরনের চর্চা করছি। যিনি লিখছেন তিনি একটা ভূমিকা পালন করছেন, আমরা যারা পড়ছি, সংস্কৃতিক আন্দোলনের ক্ষেত্রে একটা ভূমিকা পালন করছি। এই চর্চাটাকে বাড়ানো। এই কাজটি আসলে অদৃশ্য। এইটি চোখে দেখা যায় না। এইটার গুরুত্বটা অনেকে অনুধাবন করেন না। অনেকে মনে করেন, অডিটোরিয়াম বানাও, জেলায় জেলায় শিল্পকলা একাডেমি বানাও, রিহার্সাল রুম করে দাও, এই করে দেন সেই করে দেন— নানান দাবি দাওয়া থাকে। আমার বক্তব্য হলো এগুলো তো নিশ্চয় হবে। এগুলো আমরা করছিও। মাননীয় প্রধানমন্ত্রী এই ব্যাপারে বড় বড় পদক্ষেপ নিতে বলেছেন, সেইসব ব্যাপারে আমাদের নির্দেশনা দিয়েছেন। যেমন আমরা অপেরা হাউজ করছি। ন্যাচারাল হিস্ট্রি মিউজিয়াম আমরা করতে যাচ্ছি। প্রতিটি উপজেলায় শিল্পকলা একাডেমির মিলনায়তন, মুক্তমঞ্চ, পাবলিক লাইব্রেরি করতে যাচ্ছি। কাজও শুরু হয়ে গেছে। এখন এগারোটা উপজেলায় কাজ চলছে। তো এইগুলো তো হবেই। কিন্তু যে কাজটা আমি মনে করি এরচেয়েও গুরুত্বপূর্ণ, সেটি হলো আমাদের একদম শৈশব থেকে শিশুদের সংস্কৃতি-মুখী করা। একটা বাচ্চা বড় হয়ে উঠবে, সে তার মতো করে একটা ছড়া পড়বে, কবিতা পড়বে, ছবি আঁকবে, খেলাধূলা করবে, গান গাওয়ার চেষ্টা করবে, না হলে গানের অনুষ্ঠানে যাবে। এই রকম একটা পরিবেশের মধ্যে দিয়ে তাদের বড় করে তোলা। এই কাজটির দিকে আমরা অনেকটাই মনোনিবেশ করার চেষ্টা করছি। এবং এটা নিয়ে আমরা শিক্ষা মন্ত্রণালয়ের সাথে কথা বলেছি। প্রাথমিক শিক্ষা মন্ত্রণালয়ের সাথে কথা বলেছি। সেই ব্যাপারে কিছু সুনির্দিষ্ট কর্মসূচী গ্রহণ করতে যাচ্ছি। আমি আজকে দেখলাম যে, মাননীয় শিক্ষা মন্ত্রী বলেছেন যে, শিক্ষকদের জঙ্গিবাদের ক্ষেত্রে একটা ভূমিকা রাখতে হবে। কিন্তু কীভাবে? আমরা একটা মানববন্ধন করলেই কি সবকিছু হয়ে যাবে? এটা তো একটা কন্টিনিউয়াস প্রসেস। একটা মোটিভেশনের প্রসেস। একজন শিক্ষককে যদি জঙ্গিবাদের বিরুদ্ধে ভূমিকা পালন করতে হয়, প্রথমে তাকে এই ব্যাপারে জানতে হবে। বুঝতে হবে এবং কী ধরনের কর্মকাণ্ডের ভেতর দিয়ে গেলে একটা শিশু জঙ্গিবাদের বিরুদ্ধে অবস্থান নেবে, সেই প্রক্রিয়াটাও তাকে জানতে হবে। সেই প্রক্রিয়াটার মধ্যদিয়ে সেই বাচ্চাগুলোকে তাকে নিয়ে যেতে হবে। এটা কিন্তু অনেক বড় কাজ।